Peter Skaarup (DD), 2024-01-11:
Beslutningsforslaget her har jo til formål at lægge op til en undersøgelse af det juridiske grundlag for at forbyde Hizb ut-Tahrir i Danmark, med udgangspunkt i at der har været opfordringer til vold, ekstremistisk adfærd eller forstyrrelse af den offentlige orden.
Jeg vil gerne sige tak til De Konservative for at komme med det her forslag.
Vi synes, at det grundlæggende er et godt forslag, og det er det simpelt hen, fordi vi grundlæggende ikke mener, at Hizb ut-Tahrir hører hjemme i Danmark som organisation.
Vi skal jo lige huske på, at vi her taler om en organisation, der har en strategi om at bekæmpe integration i Danmark.
Vi taler om en organisation, der har opfordret muslimer til ikke at stemme i Danmark med den begrundelse, at det er imod islam at stemme ved vores folketingsvalg her i landet.
Men ikke nok med det: Vi har jo også tidligere oplevet, at Hizb ut-Tahrirs leder har opfordret til drab på jøder, og at organisationen har delt løbesedler ud med budskabet om, at man skulle dræbe jøder, hvorend de befandt sig.
Dermed er vi jo altså vidne til en organisation, der opfordrer til vold og til ekstremistisk adfærd, som er fuldstændig uacceptabel at have her i landet.
Ud over det, jeg har nævnt, er Hizb ut-Tahrir så meget imod mere eller mindre alt i vores samfund, at man nærmest kan undre sig over, at de ikke har fundet et andet sted end Danmark at være.
For ligegyldigt hvad er organisationen modstander af vores demokrati og vores frihed her i landet.
Vi ved også fra forskellige artikler, at Hizb ut-Tahrir har sat sig godt og grundigt på forskellige demonstrationer, der foregår på Nørrebro.
Selvfølgelig var det faktisk Hizb ut-Tahrir, der på Nørrebro gik forrest i kampen mod Israel.
Kort efter terrorangrebet den 7. oktober kunne de samle flere hundrede hamasstøtter på Den Røde Plads på Nørrebro med meget højrøstede slagord og skilte om, at – og jeg citerer – hele Palæstina skal befries af en islamisk hær.
På trods af at Hamas indledte konflikten med det her forfærdelige terrorangreb på Israel, som vi alle sammen har hørt om, så stod Hizb ut-Tahrir frem dér og retfærdiggjorde Hamas' angreb med budskaber om, at et besat folk altid har ret til at forsvare sig selv.
Det var sådan set det eneste, Hizb ut-Tahrir fik ud af den massakre, der fandt sted den 7. oktober.
I Danmarksdemokraterne mener vi, at Hizb ut-Tahrir bør opløses med henvisning til grundlovens § 78, og hvad er det så, den siger?
Det har der måske været lidt tvivl om, synes jeg, ud fra det, vi har hørt i dag i salen; regeringen vil ikke rigtig gøre noget.
Når jeg ser på de ting, som organisationen har stået bag, synes jeg jo egentlig, at der er ret klare eksempler på – det har jeg også været inde på i den her tale – at det er det, man faktisk gør.
Man opfylder egentlig de ting, som er grundlaget for grundlovens § 78, stk. 2 og 3, tror jeg det er.
Hvad kan man i øvrigt sige om Hizb ut-Tahrir?
Altså, de kæmper sådan set imod alt, hvad vi holder af ved Danmark.
Jeg kan i parentes sige, at det jo faktisk er tilfældet i en række lande, at den her forening slet ikke har mulighed for at eksistere.
Det skal hellere ske i dag end i morgen, så vi bakker varmt op om den her undersøgelse, der skal danne grundlag for opløsningen af Hizb ut-Tahrir.
Så jeg kan sige, at Danmarksdemokraterne støtter forslaget.